बृहस्पतिस्मृतिः/द्यूतम्


पीठिका
द्यूतं निषिद्धं मनुना सत्यशौचधनापहम्  ।
तत्प्रवर्तितं अन्यैस्तु राजभागसमन्वितम्  ।। १,२७.१  ।।

सभिकाधिष्ठितं कार्यं तस्करज्ञानहेतुना   ।
एष एव विधिर्ज्ञेयः प्राणिद्यूतसमाह्वये   ।। १,२७.२  ।।

सभिकवृत्तिः
सभिको ग्राहकस्तत्र दद्याज्जेत्रे नृपाय च   ।
राजवृद्धिः सकितवात्सभिकाद्दशकं शतम्  ।। १,२७.३  ।।

यथासमयं वा स्यात्. .... ....   ।। १,२७.४  ।।

स्वामिनोर्जयपराजयः
द्वन्द्वयुद्धेन यः कश्चिदवसादं अवाप्नुयात् ।
तत्स्वामिना पणो देयो यस्तत्र परिकल्पितः   ।। १,२७.५  ।।

रहोजितोऽनभिज्ञश्च कूटाक्षैः कपटेन वा   ।
मोच्योऽभिज्ञोऽपि सर्वस्वं जितं सर्वं न दाप्यते   ।। १,२७.६  ।।

कूटद्यूतदण्डः
कूटाक्षदेविनः पापा राजभागहराश्च ये   ।
गणनावञ्चकाश्चैव दण्ड्यास्ते कितवाः स्मृताः   ।। १,२७.७  ।।

ग्रहः प्रकाशः कर्तव्यो निर्वास्याः कूटदेविनः   ।
व्यापादने तु तत्कारी वधं चित्रं अवाप्नुयात् ।। १,२७.८  ।।

संदिग्धजयपराजयनिर्णयः
स एव साक्षी संदिग्धौ सभ्यैश्चान्यैस्त्रिभिर्वृतः   ।
उभयोरपि संदिग्धं कितवास्तु परीक्षकाः   ।। १,२७.९  ।।

यदा विद्वेषिणस्ते तु तदा राजा विचारयेत् ।। १,२७.१०  ।।

एवं वादिकृतान्वादान्प्रपश्येत्प्रत्यहं नृपः   ।
नृपाश्रयास्तथा चान्ये विद्वद्भिर्ब्राह्मणैः सह   ।। १,२७.११  ।।